MT Il-Ġurnal Uffiċjali tal-Unjoni Ewropea C 41/18

Applikazzjoni għal approvazzjoni ta’ emenda minuri skont it-tieni subparagrafu tal-Artikolu 53(2) tar-Regolament (UE) Nru 1151/2012 tal-Parlament Ewropew u tal-Kunsill dwar skemi tal-kwalità għal prodotti agrikoli u oġġetti tal-ikel

(2017/C 41/09)

Il-Kummissjoni Ewropea approvat din l-emenda minuri skont it-tielet subparagrafu tal-Artikolu 6(2) tar-Regolament Delegat tal-Kummissjoni (UE) Nru 664/2014 (1).

APPLIKAZZJONI GĦAL APPROVAZZJONI TA’ EMENDA MINURI

Applikazzjoni għal approvazzjoni ta’ emenda minuri skont it-tieni subparagrafu tal-Artikolu 53(2) tar-Regolament (UE) Nru 1151/2012 tal-Parlament Ewropew u tal-Kunsill (2)

“KRANJSKA KLOBASA”

Nru tal-UE: PGI-SI-0764-AM01 — 6.7.2016

DOP ( ) IĠP ( X ) STG ( )

1. Grupp applikant u interess leġittimu

GIZ Kranjska klobasa — grupp b’interess ekonomiku “Kranjska klobasa”

Indirizz: Dimičeva ulica 9 1000 Ljubljana SLOVENIJA Tel. +386 15659240 Email: giz.mi@siol.net

L-applikant huwa GIZ Kranjska klobasa (il-grupp b’interess ekonomiku “Kranjska klobasa”), konsorzju ta’ produttuti ta’ “Kranjska klobasa” li applika għar-reġistrazzjoni ta’ “Kranjska klobasa” u għaldaqstant għandu interess leġittimu li jippreżenta talba għall-emenda.

2. Stat Membru jew Pajjiż Terz

Is-Slovenja

3. Intestaturi fl-ispeċifikazzjoni affettwata mill-emenda/i

— ☐ Deskrizzjoni tal-prodott — ☐ Prova tal-oriġini — ☐ Metodu ta’ produzzjoni — ☐ Rabta — ☒ Marki — ☐ Oħrajn [iridu jiġu speċifikati]

4. Tip/i ta’ emenda/i

— ☐ Emenda fl-ispeċifikazzjoni tal-prodott ta’ DOP jew ta’ IĠP irreġistrata li għandha tiġi kkwalifikata bħala emenda minuri skont it-tielet subparagrafu tal-Artikolu 53(2) tar-Regolament (UE) Nru 1151/2012, li ma teħtieġ l-ebda emenda fid-dokument uniku ppubblikat. — ☒ Emenda fl-ispeċifikazzjoni tal-prodott ta’ DOP jew ta’ IĠP irreġistrata li għandha tiġi kkwalifikata bħala emenda minuri skont it-tielet subparagrafu tal-Artikolu 53(2) tar-Regolament (UE) Nru 1151/2012, li teħtieġ emenda fid-dokument uniku ppubblikat. — ☐ Emenda fl-ispeċifikazzjoni tal-prodott ta’ DOP jew ta’ IĠP irreġistrata li għandha tiġi kkwalifikata bħala emenda minuri skont it-tielet subparagrafu tal-Artikolu 53(2) tar-Regolament (UE) Nru 1151/2012, li ma ġiex ippubblikat dokument uniku (jew ekwivalenti) għaliha. — ☐ Emenda fl-ispeċifikazzjoni tal-prodott ta’ TSG irreġistrata li trid titqies bħala emenda minuri skont ir-raba’ subparagrafu tal-Artikolu 53(2) tar-Regolament (UE) Nru 1151/2012.

5. Emendi

Skont it-tieni punt tal-kapitolu 3.6 Regoli speċifiċi dwar it-tikkettar, “Kranjska klobasa” għandu jkollu l-logo ta’ “Kranjska klobasa”, il-logo tal-produttur u s-simbolu korrispondenti ta’ kwalità nazzjonali u tal-UE. Dan il-punt jgħid ukoll li ċ-ċertifikat għall-produzzjoni “Kranjska klobasa” irid iwaħħal il-logo ta’ “Kranjska klobasa” fuq il-prodotti, irrispettivament jekk humiex membri jew le ta’ GIZ Kranjska klobasa.

Aħna nipproponu li jitħassru r-rekwiżiti li fuq il-prodott jitwaħħlu s-simbolu ta’ kwalità nazzjonali u l-logo “Kranjska klobasa”, li japplikaw għall-produtturi kollha ta’ “Kranjska klobasa”, irrispettivament mis-sħubija tagħhom f’GIZ Kranjska klobasa.

It-tħassir tar-rekwiżiti li fuq il-prodott jitwaħħal is-simbolu ta’ kwalità nazzjonali ġie propost minħabba li anke fil-leġiżlazzjoni nazzjonali m’hemmx obbligu bħal dan stabbilit. L-unika simbolu li għandu jintuża mill-produtturi fuq it-tikkettar ta’ “Kranjska klobasa” huwa dak tal-Unjoni; is-simbolu ta’ kwalità nazzjonali mhuwiex obbligatorju.

Il-logo ta’ “Kranjska klobasa” jirreferi għal-logo li għandu is-slogan “Kranjska klobasa — zašpiljeno dobra od 1896”, fejn is-sjieda hija ta’ GIZ Kranjska klobasa. Is-sħubija f’GIZ Kranjska klobasa mhijiex obbligatorja; għaldaqstant, dawk li mhumiex membri m’għandhomx ikunu meħtieġa jużaw il-logo tagħha. Il-produtturi li mhumiex membri ta’ GIZ Kranjska klobasa jridu jużaw l-isem protett, il-logo tagħhom stess u s-simbolu tal-Unjoni meta jittikettaw il-“Kranjska klobasa” tagħhom. Jekk jixtiequ jużaw il-logo ta’ GIZ imsemmi hawn fuq ukoll, dawn jistgħu jiksbuh minn GIZ Kranjska klobasa.

6. Speċifikazzjoni aġġornata tal-prodott (għad-DOP u għall-IĠP biss)

—

DOKUMENT UNIKU

“KRANJSKA KLOBASA”

Nru tal-UE: PGI-SI-0764-AM01 — 6.7.2016

DOP ( ) IĠP ( X )

1. Isem/ismijiet

“Kranjska klobasa”

2. Stat Membru jew Pajjiż Terz

Is-Slovenja

3. Deskrizzjoni tal-prodott agrikolu jew tal-oġġett tal-ikel

3.1. Tip ta’ prodott

Klassi 1.2 Prodotti tal-laħam (imsajrin, immellħin, affumikati, eċċ).

3.2. Deskrizzjoni tal-prodott li għalih japplika l-isem f’(1)

Il-“Kranjska klobasa” huwa tip ta’ zalzett seminiexef pasturizzat prodott mil-laħam tal-majjal tal-kategoriji I u II ikkapuljat f’biċċiet kbar (l-għonq, l-ispalla, il-koxxa), u mix-xaħam tal-majjal (tad-dahar). Il-laħam taz-zalzett “Kranjska klobasa” jiġi mmellaħ b’melħ tan-nitrit, imħawwar bit-tewm u l-bżar u mimli f’rita ta’ msaren tal-majjal li t-truf tagħha jingħalqu permezz ta’ seffud biex jinħoloq par zalzett. Iz-zalzett jiġi affukimat fis-sħana u ppasturizzat.

Wara li jissaħħan malajr f’ilma jagħli, iz-zalzett jittiekel sħun għaliex huwa b’hekk li jikseb il-karatteristiċi organolettiċi u l-valur gastronomiku għoli tiegħu. Minn barra z-zalzett huwa ta’ lewn aħmar kannella u jerħi riħa pjaċevoli ta’ duħħan, il-laħam imqatta’ huwa ta’ lewn aħmar fir-roża, b’xaħam mhux maħlul abjad li jagħti f’lewn il-krema, il-konsistenza tiegħu hija soda, tqarmeċ u mmerqa, u l-aroma tiegħu hija intensa u tipika ta’ laħam tal-majjal affumikat, immellaħ u mħawwar.

L-għamla kimika taz-zalzett mhux imsaħħan hija din li ġejja:

— : kwantità totali ta’ proteini : minimu ta’ 17 % — : kontenut ta’ xaħam : massimu ta’ 29 %

3.3. Għalf (għall-prodotti li joriġinaw mill-annimali biss) u materja prima (għall-prodotti pproċessati biss)

Il-materja prima hija laħam tal-majjal u xaħam.

3.4. Stadji speċifiċi tal-produzzjoni li għandhom isiru fiż-żona ġeografika ddefinita

Il-produzzjoni ta’ “Kranjska klobasa” (l-għażla u l-ikkapuljar tal-laħam u tax-xaħam, it-tħejjija tal-mili, it-taħlita tal-mili, il-mili tar-riti, it-tnixxif taz-zalzett, it-trattament termali b’affumikar fis-sħana, il-kontroll tal-proċess tal-produzzjoni u tat-tikkettar) għandha ssir fiż-żona ġeografika ddefinita.

3.5. Regoli speċifiċi dwar it-tqattigħ, it-tħakkik, l-ippakkjar, eċċ., tal-prodott li għalih jirreferi l-isem reġistrat

—

3.6. Regoli speċifiċi għat-tikkettar tal-prodott li għalih jirreferi l-isem reġistrat

Kull “Kranjska klobasa” għandu jkollu tikketta b’mod uniformi:

— kull biċċa (par) għandu jkollha strixxa uniformi li teħel waħedha,

— kull prodott ippakkjat irid ikollu tikketta.

It-tikkettar uniformi ta’ “Kranjska klobasa” jinkludi:

— l-isem protett,

— il-logo tal-produttur,

— is-simbolu korrispondenti tal-Unjoni.

4. Deskrizzjoni fil-qosor taż-żona ġeografika

Iż-żona ġeografika tal-produzzjoni ta’ “Kranjska klobasa” tkopri ż-żona fi ħdan is-Slovenja, li tinstab bejn l-Alpi u l-Baħar Adrijatiku, u li fil-Punent hija delimitata mill-fruntiera tal-Italja, fit-Tramuntana mill-fruntiera tal-Awstrija, u fin-Nofsinhar mill-fruntiera tal-Kroazja, u fil-Lvant tgħaddi lejn il-Baċir Pannonjan u tibqa’ sejra sal-fruntiera mal-Ungerija.

Qabel, taħt l-Imperu Qaddis Ruman Ġermaniż u, iżjed tard, taħt l-Imperu Awstro-Ungeriż, ir-reġjun ta’ Kranjska kien l-uniku reġjun kompletament Sloven. Minħabba f’hekk, xi drabi t-terminu “Kranjec” (abitant f’Carniola) kien jintuża bħala sinonimu ta’ “Sloven” u għadu jintuża fil-lingwa tal-lum biex jirreferi għal parti mill-abitanti tas-Slovenja. Fis-Slovenja, l-aġġettiv “kranjski, kranjska” (ta’ Karnjola) għadu jintuża anki llum f’numru kbir ta’ espressjonijiet u denominazzjonijiet oħrajn.

Il-kelma “Kranjska” ġejja mill-kelma Slovena “krajina”, li kienet tfisser reġjun (l-ewwel xhieda bil-miktub tmur lura għas-sena 973 u kienet tintuża fit-taħdit popolari bħala “Creina”, jew aħjar “Carniola”). Il-forma Slovena “Kranjska” (bil-Ġermaniz “Krain” u “Krainburg”) saret dominanti wara s-Seklu 13. Mill-1002, ir-reġjun ta’ Kranjska kien margravat (provinċja konfinali) bil-margravi tiegħu stess. B’mod amministrattiv, Kranjska kien parti mill-Imperu Qaddis Ruman Ġermaniż. Fis-Seklu 14il-parti l-kbira tat-territorju attwali tas-Slovenja waqgħet taħt id-dominju tal-Habsburgs. It-territorju Sloven ġie maqsum f’dawn ir-reġjuni: Kranjska (Carniola), Trst (Trieste), Istra (Istria), Goriška (Gorizia), Koroška (Carinthia) fi Štajerska (Styria). Bil-waqgħa tal-Imperu Awstro-Ungeriż fl-1918, Kranjska ma baqax jeżisti bħala entità separata. Is-Slovenja hija Stat relattivament ġdid li l-indipendenza tiegħu tmur lura biss għall-1991, wara s-seċessjoni tar-Repubblika Soċjalista Federali tal-Jugoslavja. Għaldaqstant ir-Repubblika attwali tas-Slovenja hija l-eredi territorjali tar-reġjun antik ta’ Kranjska li issa sar parti integrali minnha.

5. Rabta maż-żona ġeografika

Id-definizzjoni taż-żona ġeografika hija marbuta direttament mal-istorja ta’ “Kranjska klobasa”.

Il-kundizzjonijiet naturali għall-produzzjoni tal-ikel, kif ukoll il-klima, kellhom influwenza determinanti fuq l-iżvilupp tal-kultura kulinari tipika f’kuntest fejn l-agrikoltura ta’ sussistenza hija l-mudell dominanti. F’art imħattba ħafna, b’muntanji, widien, baċiri u pjanuri, l-abitanti rnexxielhom jippreservaw uċuh ikkultivati għall-produzzjoni tal-għalf iddestinati għall-ikel tal-ħnieżer. It-trobbija tal-ħnieżer hija relatata direttament mal-produzzjoni tal-majjal u prodotti tal-majjal. L-ewwel xhieda b’rabta mal-produzzjoni tal-prodotti tal-majjal u tal-prodotti tal-majjal tmur lura f’epoka antika ħafna, kif muri fl-affreski tal-Medjuevu u r-rappreżentazzjonijiet li jidhru f’dokumenti arkivjati (b’mod partikolari messaġġ tas-seklu 17 miktub bil-lingwa Slovena mill-gwardjan tal-kastell ta’ Vrbovec lil sidu). Madankollu, din ix-xhieda kollha tirreferi għall-majjal, għall-prodotti tal-majjal u għaz-zalzett. B’mod partikolari kien hemm tip ta’ zalzett seminiexef fost il-prodotti tipiċi li, minħabba l-kompetenzi u l-għarfien proprju tal-abitanti tar-reġjun fejn inħoloq u minħabba l-karatteristiċi speċifiċi ta’ identifikazzjoni (it-togħma), kiseb il-fama tiegħu fil-bidu tas-seklu 19, fl-epoka Awstro-Ungeriża, bl-isem ta’ “Kranjska klobasa”.

Ir-reputazzjoni ta’ “Kranjska klobasa” tmur lura għall-Imperu multinazzjonali Awstro-Ungeriż. “Kranjska klobasa” huwa wieħed mill-aktar prodotti tal-laħam Sloveni awtentiċi u magħruf internazzjonalment, kif muri mil-numru ta’ tfittxijiet fuq l-Internet, fejn “Kranjska klobasa” huwa msemmi bħala prodott awtentiku Sloven fil-biċċa l-kbira tal-każijiet. “Kranjska klobasa” huwa wkoll preżenti fil-letteratura speċjalizzata l-aktar reċenti (ara Meat products handbook, Gerhard Feiner, CRC Press, 2006, http://en.wikipedia.org/wiki/Kransky), li fih huwa ppreżentat bħala zalzett tipiku mhux iffermentat li ġej mis-Slovenja.

Il-karatteristiċi ta’ “Kranjska klobasa” huma r-riżultat tal-kompetenzi u tal-għarfien tal-abitanti f’dik li bħalissa hija s-Slovenja, li fl-epoka Awstro-Ungeriża kienet ir-reġjun imperjali ta’ Kranjska. Il-kwalità ta’ “Kranjska klobasa” kienet tinsab ukoll fl-użu ta’ qatgħat ta’ laħam prim u fl-użu konsistenti ta’ melħ tal-baħar, li fi Kransjka l-antika kien kompetitur permanenti, saħansitra strateġiku, tal-melħ tal-ġebla (J, Bogataj, The Food and Cooking of Slovenia, Annes Publishing, Londra, 2008).

L-aktar tagħrif antik marbut mal-produzzjoni ta’ “Kranjska klobasa” (b’din id-denominazzjoni) jinsab f’żewġ kotba tar-riċetti: Süddeutsche Küche ta’ Katharina Prato (1896) u s-sitt edizzjoni ta’ Slovenska kuharica ta’ Felicita Kalinšek (1912). Anki jekk fil-ktieb ta’ Katharina Prato fil-verità ma hemmx riċetti għall-produzzjoni ta’ “Kranjska klobasa”, hemm referenza bil-miktub għal din il-varjetà ta’ zalzett li aktarx hija waħda mill-aktar referenzi antiki (1896). Felicita Kalinšek, fil-ktieb tagħha Slovenska kuharica (1912), tat spjegazzjoni ta’ kif għandu jsir “Kranjska klobasa”.

Fis-Slovenja teżisti bosta xhieda fir-rigward ta’ “Kranjska klobasa” li b’mod partikolari ġejja mit-tradizzjoni orali u li tirreferi għall-postijiet ta’ produzzjoni u għar-reputazzjoni tiegħu fost il-varjetajiet reġjonali l-oħrajn kollha taz-zalzett. Huma ħafna wkoll il-leġġendi popolari dwar minn fejn ġej eżattament “Kranjska klobasa” u għall-post fejn ġie prodott l-ewwel darba. Ħafna drabi jissemma l-villaġġ ta’ Trzin, li jinsab bejn Lubljana u Kamni, fejn jidher li, numru kbir ta’ biċċiera f’dan il-villaġġ kienu joffru s-servizzi tagħhom sa mis-Seklu 19 billi jfornu s-suq biz-zalzett ta’ “Kranjska klobasa” li kien jinsab anki fi Vjenna. Skont xi tradizzjonijiet orali, dan iz-zalzett ħa ismu mill-belt ta’ Kranj, filwaqt li oħrajn jisħqu li kien jiġi prodott fl-ibliet il-kbar kollha u fl-imsieraħ kollha tar-reġjun ta’ Kranjska f’dik l-epoka. Barra minn hekk jingħad li l-Imperatur Franz Joseph, huwa u sejjer lejn Trieste fil-karozzin minn Vjenna, waqaf fil-villaġġ ta’ Naklo pri Kranju fit-tverna famuża Marinšek li tinsab fit-triq nazzjonali. Billi xtaq jiekol xi ħaġa, staqsa lil-lukandier x’kellu x’joffrilu. “Ma għandna xejn ħlief sempliċi zalzett li għamilnih aħna” wieġeb il-lukandier. L-Emperatur ordna z-zalzett u x’ħin daqu qal b’entużjażmu: “Dan mhuwiex sempliċi zalzett. Dan huwa z-zalzett ta’ Kranjska!”

Il-karatteristika kulinarja tar-reġjuni tas-Slovenja hija li “Kranjska klobasa” jiġi prodott u mibjugħ kullimkien. Dan juri li huwa parti mill-patrimonju tat-territorju Sloven kollu. Il-fama ta’ “Kranjska klobasa” hija riflessa bl-istess mod fl-ispeċjalità tipika Slovena li tikkonsisti minn “Kranjska klobasa” flimkien ma’ sauerkraut.

Il-fama ta’ “Kranjska klobasa” xterdet barra mill-pajjiż, kif jidher mit-traduzzjonijiet ta’ ismu fid-diversi lingwi tal-imperu antik Awstro-Ungeriż (J. de Moor & N. de Rooj/ed./, European Cookery, Tradition & Innovation, Utrecht 2004).

Mill-2003 fis-Slovenja beda jsir festival ta’ “Kranjska klobasa” bħal kompetizzjoni tal-aqwa “Kranjska klobasa”.

Referenza għall-pubblikazzjoni tal-ispeċifikazzjoni

(it-tieni subparagrafu tal-Artikolu 6(1) ta’ dan ir-Regolament)

http://www.mkgp.gov.si/fileadmin/mkgp.gov.si/pageuploads/podrocja/Kmetijstvo/zascita_kmetijskih_pridelkov_zivil/KK_spec_F.pdf

(1) ĠU L 179, 19.6.2014, p. 17.

(2) ĠU L 343, 14.12.2012, p. 1.